Source: http://www.ziarulactualitatea.ro/volei-divizia-a1-spectacol-cu-sala-plina-csm-lugoj-csm-bucuresti-0-3-1925-1725-2125/
Timestamp: 2018-06-20 13:44:23+00:00

Document:
Volei Divizia A1: Spectacol cu sala plină CSM Lugoj – CSM.Bucureşti: 0-3 (19:25, 17:25, 21:25) | | Actualitatea Online
Volei Divizia A1: Spectacol cu sala plină CSM Lugoj – CSM.Bucureşti: 0-3 (19:25, 17:25, 21:25)
29 noiembrie 2017, 12:15 pm, Administrator hotnews, social, sport, utile 0
C.S.M. Lugoj – A. Pintea, S. Shvanska, G. Bălae, A. Cveticanin, N. Jakic, A. Rotaru (libero), M. Stojanovic, I. Canea, D. Roman, S. Dascălu, B. Albăstroiu, G. Popa. Antrenor: Valerijan Luka. C.S.M. Bucureşti – I. Trushkina, N. Radosova, N. Signorile, N. Hashimoto, T. Markevich, S. Medic, N. Koolhas, I. Baciu, O.Medic, S. Cebic, A. Ispas, A. Căruţaşu. Antrenor: Ferhat Akbaş. Au condus jocul: Valentin Besoi (Rm. Vâlcea), Andrei Savu (Cluj) Obs. F.R.V.: Adin Cojocaru (Bucureşti), vicepreşedinte al F.R. Volei.
Sunt multe voci care afirmă că, în acest an, voleiul feminin al clubului Primăriei Capitalei poate pune în pericol supremaţia Blajului, grupare triplă campioană a României. Într-adevăr, combinaţia turco – japonezo – olandezo – sârbo – ucraino – slovaco – belaruso –italiano – română (!!) aflată în lotul bucureştean pare mai puternică decât în anii trecuţi, primul şoc dintre cele două mari pretendente la titlu dând câştig oaspetelor noastre din week-end, victorioase contra Blajului cu 3 : 1 în etapa a patra. Motiv pentru care, chiar şi învins de Târgovişte pe teren propriu cu 3 : 2 (echipă depăşită, ulterior, de…Bacău !), C.S.M. Bucureşti este în prezent liderul primei ligi feminine şi va trece pragul dintre ani cu siguranţă din această postură. Pe lângă investiţiile foarte mari ale Primăriei Capitalei în structura sa de performanţă, ce au dus la construirea unui lot foarte valoros în care componentele echipei sunt foste sau actuale internaţionale în reprezentativele proprii, unul din secretele ascensiunii voleiului feminin al C.S.M. este, nu doar opinie personală, continuarea colaborării cu tehnicianul turc Ferhat Akbaş. Care a decis, în urma consultării cu părţile implicate, să lucreze în paralel în România şi, ca antrenor principal, la cârma naţionalei Japoniei, gazda Jocurilor Olimpice din 2020.
Ioana Baciu și Irina Trushkina
Deşi duminică seara, o sală aproape plină – 800 de spectatori – a onorat un spectacol plăcut, în care C.S.M. Lugoj a impresionat prin modul a reuşit să echilibreze o dispută aparent disproporţionată. Încercând să pună reale probleme unui team aflat în mare formă în această perioadă, care se pregăteşte de ciocnirea de zile mari din CEV Cup cu Uralochka Ekaterinburg, marea echipă rusă a tehnicianului Nikolay Karpol. Şi, parţial, lugojencele au reuşit acest lucru, în special în seturile unu şi trei, când s-au jucat faze lungi, spectaculoase, aplaudate pe merit. Având, indiferent de rotaţie şi schimbările efectuate, sportive de mare valoare în sextet (unul din exemple, sârboaica Suzana Cebic, cel mai bun libero la Campionatul European de volei în urmă cu câţiva ani), oaspetele au întâmpinat o rezistenţă serioasă din partea garniturii propuse de Valerijan Luka. Şi dacă, îndrăznesc s-o spun, senzaţionala Ioana Baciu (22 de puncte, 20 din atac, 2 din serviciu) ar fi prins o zi mai puţin reuşită, puteam asista la o mare surpriză. Aşa însă, pregătind extrem de atent meciul cu Lugojul, Akbaş şi trupa sa au trecut cu bine, cum mărturisea după joc, de una din cele mai delicate întâlniri din finalul de an. Beneficiind de două coordonatoare de mare nivel, japoneza Hashimoto şi italianca Signorile, pe care le-a rulat permanent, şi de un zid impunător la blocaj, foarte dificil de ocolit. Asta în condiţiile în care principalele realizatoare ale Lugojului, sârboaicele Cveticanin (11 puncte), Jakic (10 puncte) şi Bălae (9 puncte) s-au remarcat în lupta pe fileu. Puternice pe centru, unde ucrainianca Trushkina şi sârboaica S.Medic au punctat, fiecare, de 9 ori, bucureştencele au reuşit 10 blocaje, număr egal (surpriză !) cu cel realizat de lugojence.
Felicitări au venit din public şi le adresăm şi noi din pagină componenţilor lotului – sportive şi antrenori, care s-au prezentat la un nivel înalt în condiţiile dificultăţilor financiare prin care echipa trece la nivelul Clubului Sportiv Municipal. O întâlnire de primă ligă echilibrată în condiţiile marii discrepanţe cu care este abordată activitatea de performanţă în cele două cluburi, un răspuns sportiv elegant al unei echipe aflată la borna 6 de clasament, care merită mai mult respect. Care va încerca, dar nu ştim cum va reuşi, să încheie onorabil un an foarte bun din punct de vedere al prestaţiei sportive.
Următoarea apariţie pe teren propriu a C.S.M. Lugoj este sâmbătă, 9 decembrie, orele 18,30, confruntare cu C.S.U. Medicina Tg. Mureş, meci direct decisiv în încercarea de a prinde locul şase la finalul turului.
Fiţi alături de grupul C.S.M. Lugoj !
CSM Lugoj – CSM București = 0 : 3 (19:25, 17:25, 21:25)
CSM Volei Alba Blaj – Dinamo Bucureşti = 3 : 0 (25:14, 25: 8, 25:16): Meci simplu pentru gazde, cu Salaoru şi Koleva (ambele câte 14 puncte) record de eficacitate. Oaspetele, fără Marcovici, Ştefan şi Postea, n-au contat în faţa unor gazde care nu-şi pot permite vreun pas greşit în conjunctura actuală, în care lupta la vârf e mai încinsă ca oricând.
Universitatea NTT Data Cluj – ACS Penicilina Iași = 3 : 2 (17:25,25:17, 25:22,17:25,19:17): În sala şi în faţa unei echipe care joacă bine pe teren propriu şi posedă sportive cu experienţă în prima ligă, ieşencele au cedat la final într-un joc în care au realizat mai multe puncte decât gazdele (106 faţă de 105). Bucur, cu 21 puncte, Stanciu (12), Răileanu (11) şi Miclea (10) pentru Cluj, Grabovetskaya, cu 25 de puncte, Gagea (19) şi Cvijovic (14) pentru Iaşi au fost realizatoarele importante ale combatantelor ce au oferit o partidă dramatică în Sala Sporturilor Horia Demian.
Știința Bacău – CSU Medicina Tîrgu Mureș = 3 : 0 (25:13, 25:18, 25:17): Trupa profesorului Florin Grapă, aflată într-o zonă de mare regularitate, este oricum mereu redutabilă în propria sală. Ex-căpitanul ieşean Melinda Şipoş (15 puncte), Denisa Rogojinaru (9) şi Ana Maria Lupa (6) s-au dovedit cele mai eficiente atacante gazdă, mureşencele excelând doar prin Varga (11 puncte), una din speranţele voleiului românesc în anii ce vin. Prea puţin pentru a trece de o garnitură experimentată şi compactă a moldovencelor.
UVT Agroland Timișoara – CSM Târgoviște = 1 : 3 (24:26, 21:25, 25:19,16:25): Meci echilibrat între formaţii cu pretenţii, decis în mare măsură în finalul primului set, dobândit de oaspete. Care, cu petele de culoare Milagros Collar (18 puncte), Erin Fairs (17) şi coordonatoarea Calotă la pupitru, s-au impus în momentele decisive într-o partidă în care, în primul rând, au avut mai puţine erori decât timişorencele. Din nou Roxana Bacşiş (18 puncte) şi Andrea Lakovic (14) s-au dovedit atu-uri incontestabile ale grupării de pe Bega. Victoria oaspetelor însă încinge şi mai mult careul de aşi actual, aducând competiţiei un plus de tensiune şi spectacol.
Trei aniversări într-una, la Clubul de Aikido-Aikikai

References: CSM 
 CSM 

CSM 
 CSM 

CSM 
 CSM